Broj: 711-I-85-M-157-/19-02-18

Zagreb, 21. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Mile Pavičića, općinskog načelnika Općine Kaptol, za davanjem mišljenja Povjerenstva,** na 32. sjednici¸ održanoj dana 21. prosinca 2018.g., daje sljedeće

**MIŠLJENJE**

1. **Okolnost da se kći dužnosnika Mile Pavičića, općinskog načelnika Općine Kaptol, prijavi na Javni natječaj za dodjelu stipendija za akademsku godinu 2018./2019. studentima s područja Općine Kaptol, sama po sebi ne predstavlja povredu odredbi ZSSI-a.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, u slučaju da se kći dužnosnika prijavi na javni natječaj naveden u točki I. izreke, upućuje se dužnosnik da o ovoj okolnosti obavijesti Općinsko vijeće Općine Kaptol te da se u cijelosti izuzme iz svih radnji vezanih uz provedbu istog javnog natječaja, od sklapanja ugovora sa stipendistima i nadzora provedbe ugovora te da iste poslove povjeri zamjeniku općinskog načelnika.**

 Obrazloženje

Zahtjev za davanjem mišljenja Povjerenstva podnio je dužnosnik Mile Pavičić, općinski načelnik Općine Kaptol. U knjigama ulazne pošte zahtjev je zaprimljen 14. prosinca 2018. g. pod poslovnim brojem: 711-U-3598-M-157/18-01-4, povodom kojeg se vodi predmet broj M-157/18.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu odredbi ZSSI-a. Uvidom u Registar dužnosnika utvrđeno je da je Mile Pavičić obnašao dužnost općinskog načelnika Općine Kaptol u mandatu 2013.-2017. kao i da obnaša istu dužnost u mandatu 2017.-2021.g., počevši od 26. svibnja 2017.g. Stoga je Mile Pavičić, povodom obnašanja navedene dužnosti, obvezan postupati sukladno odredbama ZSSI-a. Napominje se da dužnost zamjenika općinskog načelnika Općine Kaptol obnaša Josip Soudek.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi da Općina Kaptol raspisuje natječaj za dodjelu studentskih stipendija za akademsku godinu 2018/2019. studentima s područja Općine Kaptol, koji već ne dobivaju stipendiju od strane države ili županije. Dužnosnik moli mišljenje Povjerenstva može li se na taj natječaj javiti njegova kćer te dobiti stipendiju pod svim i jednakim uvjetima kao i ostali kandidati odnosno nalazi li se dužnosnik u obnašanju dužnosti općinskog načelnika iste općine u sukobu interesa u toj situaciji.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Sukladno članku 4. stavku 5. ZSSI-a, članovi obitelji dužnosnika iz stavka 2. istog članka smatraju se povezanim osobama s dužnosnikom u smislu tog Zakona. Sukladno članku 4. stavku 2. ZSSI-a, u članove obitelji dužnosnika u smislu ZSSI-a spadaju srodnici po krvi u uspravnoj lozi, pa se stoga djeca dužnosnika smatraju s dužnosnikom interesno povezanim osobama po samom Zakonu.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Uvidom u Izvješće o imovinskom stanju, koje je dužnosnik Mile Pavičić podnio povodom ponovnog stupanja na dužnost općinskog načelnika Općine Kaptol, utvrđeno je da je dužnosnik naveo podatak da je otac troje djece, od kojih je kći u studentskoj dobi.

Povjerenstvo je izvršilo uvid u Pravilnik o stipendiranju i drugim oblicima potpore studentima Općine Kaptol, koji je Općinsko vijeće Općine Kaptol donijelo 19. studenog 2017.g. (u daljnjem tekstu: Pravilnik) te u Izmjene i dopune Pravilnika, koje je Općinsko vijeće Općine Kaptol donijelo 29. siječnja 2018.g.

Pravilnik propisuje uvjete kandidiranja i bodovanja kandidata za dodjelu stipendija iz proračuna Općine Kaptol i uvjete pod kojima se gubi dodijeljena stipendija. Sukladno članku 2. Pravilnika, stipendija se može dodijeliti redovnim studentima do navršenih 26 godina starosti, koji su državljani Republike Hrvatske sa stalnim prebivalištem na području Općine Kaptol i koji studiraju izvan mjesta prebivališta te koji nisu korisnici kredita ili stipendije po drugoj osnovi.

Pravilnikom je propisan minimum uspješnosti studiranja te složeni sustav bodovanja po objektivnim kriterijima u kategoriji uspjeha studiranja (prosjek ocjena), socijalnog statusa (primanja po članu obitelji), nadarenosti (uspjesi na natjecanjima) te deficitarnosti struke.

Sukladno članku 4. Pravilnika, općinski načelnik Općine Kaptol svojom odlukom određuje broj stipendija koji će se dodijeliti u određenoj godini, novčani iznos stipendije, te broj i visinu drugih oblika potpore uz prethodno mišljenje Povjerenstva za dodjelu stipendija koje imenuje Općinsko vijeće posebnom odlukom.

Nadalje, sukladno odredbama Pravilnika, općinski načelnik nadležan je donijeti odluku o raspisivanju javnog natječaja za dodjelu stipendija i provesti isti natječaj (članak 7.). Nadalje, na temelju liste prvenstva, koje sastavlja navedeno Povjerenstvo nakon prikupljanja i stručne obrade i bodovanja kandidata, općinski načelnik donosi odluku o dodjeli stipendije, a ujedno i odlučuje konačnom odlukom o prigovorima protiv odluke o dodjeli stipendije (članak 11.) te konačno, općinski načelnik sklapa i ugovor o stipendiranju s korisnikom stipendije (članak 12.). Općinski načelnik sklapa i aneks ugovora s korisnikom stipendije u slučaju kada korisnik ostvaruje pravo na mirovanje u isplati stipendije (članak 16.). Općinski načelnik donosi odluku o trajnom ili privremenom oslobođenju od obveze vraćanja stipendije u slučaju kada korisnici se korisnici ne mogu zaposliti u struci na području Općine Kaptol, ali i u određenim iznimnim situacijama (izvanrednih opravdanih razloga ili u slučaju bitnog ograničavanja u daljnjem obrazovanju i znanstvenom napredovanju), koje sukladno Pravilniku procjenjuje općinski načelnik (članak 17.). Konačno, općinski načelnik donosi i odluku o raskidu ugovora o dodjeli stipendije i utvrđuje način i rok vraćanja stipendije u slučajevima predviđenim Pravilnikom (članak 18. i 19.).

Povjerenstvo je izvršilo uvid u tekst Natječaja za dodjelu studentskih stipendija u akademskoj godini 2018/2019, a koji je raspisan 3. listopada 2018. i objavljen na internetskoj stranici Općine Selnica ([www.selnica.hr](http://www.selnica.hr)) te su u istom propisani: uvjeti, kriteriji i dokumenti potrebni za dodjelu stipendija, u skladu s citiranim odredbama Pravilnika.

 U vrijeme davanja ovog mišljenja, Povjerenstvo je uvidom na službene mrežne stranice Općine Kaptol utvrdilo da još nije bio raspisan javni natječaj za dodjelu studentskih stipendija za akademsku godinu 2018./2019.

Povjerenstvo zaključuje da okolnost da se kći dužnosnika Mile Pavičića prijavi na Javni natječaj za dodjelu stipendija za akademsku godinu 2018./2019. studentima s područja Općine Kaptol, sama po sebi ne predstavlja povredu odredbi ZSSI-a. Stoga nije protivno odredbama ZSSI-a niti da se kćeri dužnosnika dodijeli stipendija iz proračuna Općine Kaptol, ukoliko će njena prijava biti tretirana kao i svaka druga, u skladu s odredbama Javnog natječaja i predmetnog Pravilnika.

Međutim, sukladno citiranim odredbama Pravilnika, općinski načelnik Općine Kaptol ima niz nadležnosti vezanih za dodjelu predmetnih studentskih stipendija.

Stoga, u cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, u slučaju da se kći dužnosnika prijavi na javni natječaj za dodjelu studentskih stipendija iz proračuna Općine Kaptol, upućuje se dužnosnik da o ovoj okolnosti obavijesti Općinsko vijeće Općine Kaptol te da se u cijelosti izuzme iz svih radnji vezanih uz provedbu istog javnog natječaja, od sklapanja ugovora sa stipendistima i nadzora provedbe ugovora te da iste poslove povjeri zamjeniku općinskog načelnika, sukladno ovlaštenju iz članka 43. stavka 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17).

Slijedom navedenoga, Povjerenstvo je dalo mišljenje kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Mile Pavičić, elektronička dostava
2. Objava na internetskoj stranici Povjerenstva
3. Pismohrana